Kilometers vir kinders
Gepubliseer op 01 Mei 2019
Leoné Malan beplan om van 9 tot 21 Mei die Camino de Santiago pelgrimstog ten bate van Uyavula Lees- en Skryfprojek te stap. Sy beoog om tussen 160 km en 200 km te voltooi as fondsinsameling om klasbiblioteke vir kinders in gemeenskapskole in te rig. Help haar asseblief om hiervan 'n sukses te maak deur haar te borg per kilometer of deur 'n vaste bedrag te skenk. Borgvorm is by Ontvangs of kontak Amanda 072 874 0147, dankie.
Hoekom Kilometers vir kinders, Leoné?
Om die Camino te stap is 'n jarelange droom wat ek binnekort gaan verwesenlik. En so ook is Uitreik die afgelope 10 jaar 'n groot deel van my lewe. Kinders is nog altyd na aan my hart; veral kinders wat seerkry en baie seer ervaar.
Ek voel ás ons maar net vir kinders 'n boek kan gee, stories kan lees en hulle net 'n bietjie in 'n fantasiewêreld kan invat; veral vir kinders wat seerkry en nie geleenthede het om wyer te kan kyk as die area waar hulle bly en al die dinge wat rondom hulle gebeur, nie. As daardie kinders tog net 'n bietjie kan droom, dan kan hulle dalk uit hulle omstandighede kom en 'n paar dinge gedoen kry in hul lewens, want (ek glo) as jy iets kan droom; dan kan jy dit doen. 'n Baie belangrike ding wat jy vir kinders kan doen, is om vir hulle 'n droom te gee!>>
Lees verder: Kilometers vir kinders
Wen 'n kunswerk van jou gesin!
Gepubliseer op 30 April 2019
Met ongelooflike passie en onbaatsugtige liefde bied die Omonia-bediening in Athene al die afgelope vier jaar hulp en ondersteuning aan vlug-telinge uit hoofsaaklik Sirië, Irak en Afghanistan. Met hul holistiese benadering sien die baanbrekersegpaar Alexander en Eleni Melirrytou om na vlugtelinge se fisieke én geestelike welstand.
Helderberg Uitreik se Omonia-vlugtelingprojek het die Melirrytou-egpaar genooi om Suid-Afrika in 2020 te besoek en is tans besig om fondse daarvoor in te samel.
Ons verkoop tans kaartjies vir 'n prettige familieportret deur die kunstenaar van Kaatjie Produkte (sien foto). Die gelukkige wenner sal 'n A3-prent ter waarde van R550 van sy of haar gesin kan bestel – die ideale geskenk vir 'n verjaarsdag of ander spesiale geleentheid. Besoek Kaatjie Produkte op Facebook of Instagram om die kunstenaar se werk te sien.
Kaartjies kos R20 een en kan by die kerkkantoor gekoop word. Die sluitingsdatum vir die kompetisie is 26 Mei en die wenner sal op 3 Junie aangekondig word.
Terugvoering van Phuket Kortuitreik
Gepubliseer op 29 April 2019
'n Vriendelike uitnodiging na die terugvoering van die Kortuitreik na Phuket op 14 Mei 2019 om 18:30 in die Tent.
Kom luister watter verskil 1 Suid-Afrikaner kan maak op die slum-kindertjies van Phuket. Hoor ook hoe Helderberg Uitreik verder by die bediening betrokke gaan wees.
Bevestig asb jou teenwoordigheid by die kerkkantoor 021-851 5582 ter wille van die voorbereiding van heerlike Thai verversings.
Teleurstellings en die opgestane lewende Here
Gepubliseer op 26 April 2019
Die Here het opgestaan! Het jy al? Dit is ons oorhoofse tema vir die volgende paar Sondae. Die heel beste bewys dat Christus die opgestane lewende Here is, is wanneer kinders van die Here 'n opstandingslewe lewe. Ons wil graag 'n opstandingslewe, maar op daardie pad is daar soveel hindernisse. Een van die hindernisse is: Teleurstellings. Soms is dit mense, baiekeer mense wat naby aan jou is, wat jou teleurstel; soms is dit jyself wat jou diep teleurstel; soms is dit God wat jou teleurstel – jy het so hard gebid en geglo – toe gebeur dit net nie.
Jona se verhaal is 'n treffende verhaal oor teleurstellings.
Teleurstellings is nie die werklike lewe nie; dit is net 'n hindernis in die op pad met God, mekaar en die wêreld. Teleurstelling is 'n geleentheid vir koersaanpassing – 'n aanpassing wat jou weer die regte perspektief op die lewe kan gee. Dit is nie werklik die lewe wat jou teleurstel nie, maar jou voorstelling van wat die lewe behoort te wees. Dit is nie die lewe wat "verkeerd" is nie, dalk jou verwagting daarvan. Ons verwagtinge van onsself, van ander, selfs van God kan totaal verkeerd wees en lei tot voortdurende teleurstellings.
Kinders van die Here, asook die Christendom, het al dikwels gesterf en weer opgestaan. Christene glo immers in 'n God wat die pad uit die graf ken.